钦定古今图书集成/方舆汇编/职方典/第1131卷 > 《大别山赋》戴金
## 钦定古今图书集成/方舆汇编/职方典/第1131卷 > 《大别山赋》戴金

“审方隅于显设，象体则于构营。孰冯轨测，聊用盱衡。”
履岧峣以披蓁幔，开心镜以揭地灵。山经水纬，洞照
双明。尔其揭丰冈而崛起，排巨险以东驰。既端如几，
复仄如旗。回翔如舞，蹲踞如支。奔渴如电，赴水如追。
迺复延庚揖甲，伉鹄并驱。夹流拱峙，绵亘若郛。惟楚
有户，惟户有枢。望之隐阖，即之通衢。俨龟龙而作势，
“时翔雾以骋殊。外控九疑兮廉隅特起，内涵七泽兮
襟带攸宜。”壮哉美也！郁郁祗祗，表奠分野，作固立基。
忆尧时之泛溢，思下土之阽危。属之神圣，出溺就夷。
禹乃溯江派于崌崃，导嶓泉于兴薮，排梗决壅，入于
湓浦。殚力运神，上象河鼓。地平天成，功称无伍。孰知
人力，乃有胼胝。灵山亦属分部。尔其屹砥柱于中流，
障雄涛于颓橹。瞻井络以承源，顾具区而作祖。据江
海之上游，应轸躔之硕辅。迨夫炎祚凌夷，三国互起，
吴魏争衡，分疆析里。战艘屯烟，桃弧纷雨。吴将缮兵，
依山为垒，石构联营，储胥攸止。故英杰之所先趋，亦
黎庶之所瞻倚。继有宋儒勉斋夫子，莅治图安，婴心
亹亹。创筑城垣，百方“经纪。乃复上下山原，相度远迩，
匪托空言，弯弧试矢。伟哉钜儒之建猷，真视民之如
己。”实当轴之冈陵，非蔓延之岵屺。若夫丽景凝和，葳
蕤绚绮，淑采流空，轻𩙪涣水。金沙联粉雉以环江，黄
鹤带晨晖而竞𬀩。及蓐收飘爽，凉露生华，柔质升而
虚寥彻影，圆灵降而晚馥交嘉。此则清秋香媚，协况
无涯。于时。纵逸侣之游缰，踵《诗逋》之芳躅。引景宣怀，
迎芬息木。把酒临风，抽毫进牍。发灵籁之琅琅，振休
风于穆穆。既脱洒于兰皋，复即真于绣谷。依稀乎褉
饮与流觞，不可羡乎“振衣”与濯足。